****

**Jelentés**

**a Nemzeti Gazdasági és Társadalmi Tanács 2017. évi tevékenységéről**

**2018. március**

Tartalom

[I. Bevezetés 3](#_Toc509917642)

[II. Az NGTT konzultációs, véleményező és javaslattevő feladatai 4](#_Toc509917643)

[III. Plenáris ülések 6](#_Toc509917644)

[IV. Az NGTT tagjainak, illetve az NGTT által delegált tagok részvétele más bizottságok, testületek munkájában 14](#_Toc509917645)

[V. Az NGTT és a nyilvánosság 14](#_Toc509917646)

[VI. Nemzetközi kapcsolatok 15](#_Toc509917647)

[VII. Az NGTT működésének technikai feltételei, valamint a Tanács mellett működő Titkárság 17](#_Toc509917648)

[*Mellékletek* 18](#_Toc509917649)

[1. számú melléklet: Nemzetpolitikai nyilatkozat 19](#_Toc509917650)

[2. számú melléklet: Egészségügyi nyilatkozat 21](#_Toc509917651)

[3. számú melléklet: az NGTT tagjai 22](#_Toc509917652)

[4. számú melléklet: az NGTT soros elnökei 24](#_Toc509917653)

[5. számú melléklet: Oldalelnöki Ülések 25](#_Toc509917654)

# 

# I. Bevezetés

**A Nemzeti Gazdasági és Társadalmi Tanács, mint a társadalmi párbeszéd makroszintű fóruma**

Az Országgyűlés, elismerve a gazdasági és társadalmi párbeszéd, valamint a sokoldalú konzultációs mechanizmus szerepének jelentőségét, 2011 júliusában elfogadta *a Nemzeti Gazdasági és Társadalmi Tanácsról szóló 2011. évi XCIII. törvényt (a továbbiakban NGTT törvény)*.

A Nemzeti Gazdasági és Társadalmi Tanács (a továbbiakban NGTT és Tanács) megalakulásával lehetőség nyílt a korábbinál jóval szélesebb, sokoldalúbb konzultációs mechanizmus működtetésére. A működés legfőbb szempontjai a nyitottság, az átláthatóság és a széles körű egyeztetés. Az új szemléletű konzultációs mechanizmus magában foglal olyan társadalmi partnereket is, amelyek korábban nem vettek részt az intézményesített keretek közötti egyeztetéseken. Az NGTT működésének célja, hogy a lehető legszélesebb körben minden érintett gazdasági szereplő és társadalmi csoport érdekeit megjelenítse és becsatornázza.

A Nemzeti Gazdasági és Társadalmi Tanács összefogja a társadalom különböző rétegeit képviselő szereplőket, úgymint a munkavállalói és munkáltatói érdekképviseleteket, a gazdasági kamarák, a civil szervezetek, a tudományos élet, a művészet, valamint az egyházak képviselőit. Ennek megfelelően a Tanács tagjai oldalakat alkotnak, melyek a következők: Gazdaság Képviselői Oldal, Munkavállalói Oldal, Civil Oldal, Tudomány Képviselői Oldal, Művészeti Oldal és Egyházi Oldal.

Az ülésen állandó meghívottak, valamint az egyes szakmai területeken kompetenciával rendelkező meghívottak biztosítják a Tanács munkájának hatékonyságát és a széleskörű társadalmi párbeszéd megvalósulását.

A Tanács az Országgyűléstől és a Kormánytól független testületként konzultációs, javaslattevő és tanácsadói funkciókat lát el.

Az NGTT partneri struktúrája biztosítja, hogy az alapelveknek megfelelően minden érintett gazdasági szereplő és társadalmi csoport képes megjeleníteni az érdekeit. A Tanács működésének fő elve a társadalmi partnerség mentén történő konzultáció, melynek eredményeképpen közös, egységes álláspont kialakítására törekszik. Amennyiben az oldalak készek álláspontjaikat összehangolni és – minden fél számára elfogadható módon – egységes formába önteni, úgy e véleményt a mindenkori kormány köteles meghallgatni és figyelembe venni a jogszabályi környezet kialakításakor.

Az NGTT törvény értelmében a Tanács minden év március 31-ig jelentést készít tevékenységéről.

# II. Az NGTT konzultációs, véleményező és javaslattevő feladatai

Az NGTT törvényben megfogalmazott általános feladatkörén túl, egyes jogszabályok konkrét hatáskörrel is felruházzák a Tanácsot. Az NGTT társadalmi jelentőségét mutatja, hogy a Tanáccsal való konzultáció, illetve együttműködés nem csak ajánlásként, hanem számos esetben törvényi kötelezettségként jelenik meg.

2017-ben jogszabály az alábbi esetekben írt elő kötelező konzultációt, illetve együttműködést az NGTT-vel:

1. **A munka törvénykönyvéről szóló 2012. évi I. törvény**

A konzultáció, illetve az együttműködés tartalma:

* a kötelező legkisebb munkabér és a garantált bérminimumösszegét és hatályát, valamint
* a bruttó 300 000 forint alatti munkabérek nettó értékének megőrzéséhez szükséges munkabéremelés elvárt mértékét, a béren kívüli juttatás ennek keretében figyelembe vehető mértékét, valamint a munkabéremelés elvárt mértékével kapcsolatos részletes szabályokat a Kormány a Nemzeti Gazdasági és Társadalmi Tanácsban folytatott konzultációt követően rendeletben határozza meg.

1. **A szakképzésről szóló 2011. évi CLXXXVII. törvény**

A konzultáció, illetve az együttműködés tartalma:

* **A** **szakképzés országos stratégiai kérdéseinek érdekegyeztetése** a Nemzeti Gazdasági és Társadalmi Tanács és a Nemzeti Szakképzési és Felnőttképzési Tanács keretei között valósul meg.
* **Nemzeti Szakképzési és Felnőttképzési Tanács** tagja az NGTT-ben képviselettel rendelkező országos munkaadói és munkavállalói szövetségek egy-egy (összesen kettő) képviselője.
* **A megyei fejlesztési és képzési bizottság** az NGTT-ben képviselettel rendelkező országos munkaadói, munkavállalói szövetségek, illetve azok szervezetei (kettő fő), a területi gazdasági kamarák (kettő fő) és a foglalkoztatási feladatkörében eljáró fővárosi és megyei kormányhivatal (egy fő) képviselőiből áll.

1. **Az ágazati párbeszéd bizottságokról és a középszintű szociális párbeszéd egyes kérdéseiről szóló 2009. évi LXXIV. törvény**

A konzultáció, illetve az együttműködés tartalma:

* Az Ágazati Párbeszéd Bizottságban megkötött kollektív szerződésnek a munkaviszonyból származó jogokat és kötelezettségeket, ezek gyakorlásának, illetve teljesítésének módját, az ezzel kapcsolatos eljárás rendjét érintő szabályainak hatályát az NGTT tv. szerinti országos munkáltatói és munkavállalói érdekképviseletek, illetve érdekképviseleti szövetségek képviselői, valamint az illetékes ágazati miniszter véleményének kikérése után -- a miniszter az ágazatba főtevékenység alapján besorolt munkáltatókra kiterjesztheti.
* A Kormány az üzemi tanácsi választás szavazólapjának tartalmát, a szavazatösszesítés módját és rendjét -- a Nemzeti Gazdasági és Társadalmi Tanácsban résztvevő országos szakszervezeti szövetségekkel és az ágazati párbeszéd bizottságok véleményének kikérésével -- rendeletben állapítja meg.

1. **A társadalombiztosítás pénzügyi alapjainak és a társadalombiztosítás szerveinek állami felügyeletéről szóló 1998. évi XXXIX. törvény**

A konzultáció, illetve az együttműködés tartalma:

* A Nyugdíjbiztosítási Ellenőrző Testület tevékenységéről évente tájékoztatást adhat, valamint kérés esetén köteles adni az NGTT-nek.
* A Nyugdíjbiztosítási Ellenőrző Testületnek 11 tagja van. A Testület három-három tagjára az NGTT-ben tagsággal rendelkező országos munkáltatói érdekképviseletek, illetve érdekképviseleti szövetségek, valamint munkavállalói érdekképviseletek, illetve érdekképviseleti szövetségek, három tagjára a Kormány, további két tagjára az Idősügyi Tanács tesz javaslatot.

# III. Plenáris ülések

A Tanács az NGTT törvény. 7. §-a értelmében munkáját plenáris üléseken végzi.

A Tanács plenáris ülésein jelen vannak az NGTT tagjai, az NGTT Titkárságának képviselői, továbbá tanácskozási joggal rész vesznek állandó meghívottként a miniszterek vagy az általuk kijelölt állami vezetők, valamint meghívottként, tanácskozási joggal vesz részt a Gazdasági Versenyhivatal és a Központi Statisztikai Hivatal elnöke vagy elnökhelyettese. A plenáris üléseken az NGTT SZMSZ-ének értelmében állandó meghívottként részt vehet az Európai Gazdasági és Szociális Bizottság három oldalának („Munkaadók”, „Munkavállalók” és „Egyéb Érdekcsoportok”) magyar tagjai közül 1-1 fő. Nyilvános plenáris ülés esetén a sajtó és a média munkatársai is jelen vannak.

Az NGTT 2017-ben négy alkalommal tartott plenáris ülést. A plenáris ülések előkészítéséről és megszervezéséről, valamint a technikai, infrastrukturális feltételekről az NGTT Titkársága gondoskodott. A plenáris ülések időpontjait, helyszíneit, a napirendi pontokat, valamint azok előterjesztőit az alábbi táblázat tartalmazza.

|  |  |  |  |
| --- | --- | --- | --- |
| **Időpont** | **Helyszín** | **Napirendi pont** | **Előterjesztő** |
| **2017. február 9.** | IBM Magyarország | Konzultáció Nagypéntek munkaszüneti nappá nyilvánításáról | Balog Zoltán miniszter |
| A szakképzéssel összefüggő kormányzati intézkedések | Cseresnyés Péter államtitkár |
| **2017. június 28.** | Magyar Tudományos Akadémia, Humán Tudományok Kutatóháza | A köznevelés aktuális kérdései | Dr. Palkovics László államtitkár |
| Demográfiai folyamatok és az ezzel összefüggő család- és ifjúságpolitika | Novák Katalin államtitkár |
| **2017. október 11.** | Károli Gáspár Református Egyetem | A nemzetpolitika aktuális kérdései | Dr. Semjén Zsolt miniszterelnök-helyettes |
| Szervezett népegészségügyi szűrések | Dr. Szentes Tamás helyettes államtitkár |
| **2017. december 7.** | Magyar Tudományos Akadémia | Konzultáció a minimálbérről, a bérminimumról és azok hatásairól | Cseresnyés Péter államtitkár |
| Az állam szerepvállalása a foglalkoztatásban és a közszféra bérhelyzetének alakulásában a 2018. évi költségvetés tükrében, kitekintéssel 2020-ig | Dr. Adorján Richárd  helyettes államtitkár |

**A megtárgyalt témÁk részletes kifejtése:**

**Konzultáció Nagypéntek munkaszüneti nappá nyilvánításáról (2017. február 9.)**

Balog Zoltán miniszter elmondta, hogy a kormány szándéka, hogy nagypéntek már idén munkaszüneti nap legyen. A miniszter elmondta, hogy nagypéntek munkaszüneti nappá nyilvánításának kérdésköre érdekek és értékek metszéspontjában helyezkedik el. Az érdekek oldalán megjelennek a gazdasági érdekek, munkavállalói érdekek és a munkaadói érdekek. Az értékek oldalán pedig a család, a család életminősége, a kultúra, a keresztény hagyományok. Hangsúlyozta, hogy nagypéntek kapcsán nem direkt vallási kérdésről van szó, hanem sokkal inkább egy kulturális, hagyományos kérdésről. Beszélt a családok megerősítésének fontosságárról, melynek szolgálatába a gazdaságnak is be kell állnia, annak érdekében, hogy versenyképes munkaerőt tudjanak biztosítani. Többek között beszélt a munkaszüneti napnak a turizmusra és a hozzá kapcsolódó ágazatokra gyakorolt pozitív hatásairól. Elmondta, hogy erre a munkaszüneti napra is ugyanúgy távolléti díj illeti meg a munkavállalókat.

Beszélt európai összehasonlításban az ünnepnapok számának alakulásáról és elmondta, hogy az Európai Unión belül a nagypéntek 14 országban minősül munkaszüneti napnak. Kitért arra, hogy bár a gazdasági teljesítmény és a munkanapok száma szoros összefüggésben van egymással, a gazdasági teljesítmény növelése nem csak a munkaszüneti napok számának növelésével érhető el. Erre olyan külföldi országok is példaként szolgálnak, ahol magasabb a munkaszüneti napok száma, mint Magyarországon és gazdaságuk mégis jól teljesít.

**A szakképzéssel összefüggő kormányzati intézkedések (2017. február 9.)**

Cseresnyés Péter, a Nemzetgazdasági Minisztérium munkaerőpiacért és képzésért felelős államtitkára elmondta, hogy a munkaerőpiac és a munkaadók részéről felmerült az igény, hogy a jelenkor kihívásainak megfelelően képzett embereket kell kibocsátani a szakképzésből, amelyre válaszul kidolgozásra került a „*Szakképzés a gazdaság szolgálatában*” című koncepció. Ennek következtében a szakképzés jelentős átalakuláson ment keresztül. Első lépésként a terület átkerült az Emberi Erőforrások Minisztériumának oktatási tárcájától a Nemzetgazdasági Minisztériumhoz, és az intézmények irányításának szerkezete is átalakult. Az országban 44 szakképzési centrum alakult, és ezeken belül tagintézményként jó néhány szakképző intézmény, iskola került összevonásra. Így összesen 365 intézmény került átadásra a Nemzetgazdasági Minisztérium részére.

Az államtitkár elmondta, hogy könnyebbé vált a szakképzésben való tanulás, illetve a felnőttkori szakképesítés megszerzésének lehetősége. A második szakképesítés megszerzése a felnőttképzés keretén belül ingyenes lett, illetve az első szakképesítés megszerzésének a korhatára 21 évről 25 évre emelkedett a nappali oktatás keretén belül.

A szakképesítés átalakításának indoka elsősorban az, hogy teljesen új kihívások jelentkeztek a területen, amelyek az „Ipar 4.0” néven ismertek. A robotizáció, az informatika teljes mértékű bevonulása a termelésbe, az automatizácó, a digitalizáció nagyon komoly kihívások elé állítja a szakembereket, melyhez a szakképzésnek is alkalmazkodnia kell. Ez azt is jelenti többek között, hogy másfajta tudásra is szükség van az eddig megszerzett tudáson túl.

Az Irinyi-terv meghatározza azokat a stratégiai területeket a magyar gazdaságban, ahová nagyobb figyelmet kell fordítani. Ide tartozik a földművelésügy, illetve az agrárügy, járműipar, specializált gép- és járműgyártás, egészséggazdaság, turizmus, zöldgazdaság-fejlesztés, az informatikai szektor és a védelmi ipar. A cél a versenyképes ágazatok megteremtése és működtetése, melyhez szükség van a szakképzés és a gazdaság szereplőinek együttműködésére.

A hátrányos helyzetű tanulóknak az új rendszer biztosítja a második szakképzés lehetőségét nappali rendszerben, annak érdekében, hogy emelkedjen a szakmunkások száma a közfoglalkoztatottak számával szemben. Kiemelte a szakképzési Híd-program indulását. Ez a program, ha nem is teljes szakmát, de olyan szaktudást ad, amellyel bizonyos területeken el lehet helyezkedni. Az új koncepció nagy hangsúlyt fektet a felnőttoktatásra, melynek köszönhetően másfél-két év alatt szinte nulláról sikerült 40 ezerre bővíteni a felnőttoktatásban résztvevők számát. A felnőttoktatásnál is az a cél, hogy a koordinációs feladatokat a szakképzési centrum lássa el. Intenzív felnőttoktatás keretén belül a kétéves tanulmányi idő egy évre való lecsökkentésére is van lehetőség bizonyos feltételek teljesülése esetén, ezzel is enyhítve azt a munkaerőigényt, amely jelentkezett a munkaerőpiacon.

Az új fenntartói struktúra költséghatékonyabb, és jobban megfelel a munkaerő-piaci igényeknek. A kormány célja, hogy a szakképzési centrumok egyben szolgáltató központként is funkcionáljanak. Ez azt jelenti többek között, hogy legyen idegen nyelvi képzés, informatikai képzés, életpálya-tanácsadás, hogy az a fiatal, aki bemegy, fel tudja építeni a karrierjét ennek segítségével.

Az új képzési struktúrában kétfajta új intézmény jött létre. A szakközépiskolák szakgimnáziumokká, a szakmunkásképzők pedig szakközépiskolákká alakultak. A fő különbség, hogy a szakgimnáziumban négy év elvégzése után az odajáró diák megszerezheti az érettségit és szakmát is kap. Innen is egyenes út vezethet a felsőoktatásba, de aki nem akar, az újabb egy év tanulással technikusi minősítést szerezhet. A szakközépiskolák alapvetően háromévesek, de ha valaki a három év után két évet még továbbtanul, ugyancsak érettségit szerezhet.

A szakképzésben való információáramlás elősegítése érdekében a megyei fejlesztési és képzési bizottságok a továbbiakban is működnek. A bizottságnak tagja a helyi kamara képviselője, és olyan, a gazdasági életben szerepet vállaló emberek is tagságot vállalnak, akik tudják, hogyan működik a helyi gazdaság. Ez a bizottság ad ajánlást arra vonatkozóan, hogy milyen képzéseket kell indítani az adott intézményekben, és a centrumok ez alapján indítják el a különböző szakképzéseket.

Az államtitkár elmondta, hogy a kormány fontosnak tartja, hogy a hiányszakmákban megfelelő képzettséggel és megfelelő számban legyenek szakemberek. Létrehoztak egy ösztöndíjat, mellyel a szülőket és gyerekeket arra ösztönzik, hogy a hiányszakmák közül válasszanak. Két évvel ezelőtt tíz ilyen ösztöndíj volt, mára húsz szakmában adnak ilyet. A kormány sokat tesz annak érdekében, hogy népszerűsítse a szakképzést.

A kormány célja volt a gazdálkodó szervezetek gyakorlati képzésre fordítható, elszámolható költségeinek növelése azzal, hogy rugalmasabbá tette az elszámolást, és továbbra is cél a normatív lehetőségek növelése. Az államtitkár elmondta, hogy a kormány azon dolgozik, hogy a szakiskolában végzettek előnyt élvezzenek a továbbtanulásnál, vagy éppen a felvételinél. Ennek egyik eszköze a tanulói szerződések kiterjesztése, a szintvizsga, mestervizsga rendszerének a teljes átgondolása, valamint az adminisztráció jelentős csökkentése.

**A köznevelés aktuális kérdései (2017. június 28.)**

Dr. Palkovics László hangsúlyozta, hogy 2010-2014 között nőtt az oktatással kapcsolatos feladatellátási helyek száma, például az általános iskolai feladatellátási helyek száma növekedett, tehát van egy csökkenő gyereklétszám és van egy feladatellátásihely-növekedés. Ez egyértelműen a köznevelési törvény következménye. Azokon a településeken, ahol legalább nyolc szülő igényli azt, hogy legyen alsó tagozat és óvoda, ott az államnak kötelessége alsó tagozatot és óvodát működtetni. Ennek óriási a jelentősége, hiszen az iskola azon túl, hogy oktat, tanít, egy nagyon fontos közösségszervező szerepet is ellát.

Az egyik legfőbb szempont az oktatáspolitikában, hogy hogyan tudjuk az iskolarendszert olyanná alakítani, hogy azt az erőteljes függést, ami a családi háttér és az oktatási eredményesség vagy a tanulási eredményesség között van, mindenképpen tudjuk oldani.

Az látszik, hogy Magyarországon az iskolák közötti különbségek sokkal nagyobbak, mint az OECD-országok átlaga, viszont az adott iskolán belül a gyerekek teljesítménykülönbsége meg sokkal kisebb, mint az OECD-országokban. Ez azt mutatja, hogy az iskolai eredményesség erőteljesen függ a családi háttértől.

Több kutató foglalkozik azzal, hogy milyen szakmák lesznek, mondjuk, 15 év múlva. Ezek jelentős része ma még nem létezik, tehát olyan tartalmat várunk el az iskolarendszertől, a tanároktól, hogy készítsük fel a gyerekeket egy általuk sem ismert dologra. Ezért fontos nagyon, hogy a környezet megfelelően flexibilis legyen.

Az egyik legfontosabb elem az oktatásban az egyetemi tanárképzés rendszerének a továbbalakítása. És ami legalább ennyire fontos vagy még fontosabb, az a tanártovábbképzés rendszere. 2018-tól kezdődően egyetemeken lesz továbbképzés, a tankerületek által finanszírozott módon és olyan tartalommal, amire egyébként annak a tanárembernek abban az iskolában szüksége van, ezáltal valós módszertani, diszciplináris továbbképzést tudunk biztosítani.

Demográfiai folyamatok és az ezzel összefüggő család- és ifjúságpolitika (2017. június 28.)

Novák Katalin államtitkár hangsúlyozta, hogy a kormány a családpolitikai intézkedések által egy életképes és versenyképes, erősödő magyar nemzetet szeretne gazdagítani. A magyar nemzet jövője csak a családok megerősítésén keresztül képzelhető el, tehát erős magyar nemzet nem lehet erős magyar családok nélkül.

Az elöregedés várható mértékéről Novák Katalin elmondta, hogy a közepes jövedelmű országokat, amilyen Magyarország is, érinti leginkább az elöregedési ráta emelkedése. Az előrejelzések szerint 2015-ről 2050-re átlagosan 128 százalékkal fog emelkedni a 65 év feletti népesség aránya. Ha megnézzük azt, hogy ez mit jelent nemzetközi összehasonlításban, akkor azt látjuk, hogy az ilyen értelemben elfoglalt pozíciónk még romlani is fog, tehát az európai országok sorában a társadalom idős tagjainak aránya tekintetében mi még előrébb fogunk kerülni, tehát ilyen értelemben a kihívások nálunk még hatványozottabban jelentkeznek.

A mai adatok 2030-ra azt vetítik előre, hogy egymillió fővel fog csökkeni a munkaképes korú népesség létszáma Magyarországon, ami nagyon komoly kihívás. A kormány ma már a GDP-nek 4,8 százalékát költi GDP-arányosan közvetlenül családtámogatásokra.

A kormány munkaalapú társadalomban gondolkodik, munkalehetőséget kínál az embereknek, ezért a munkához kötött támogatásokkal növelte meg a korábbi családtámogatásokat.

A kormány semmifajta támogatásból nem vett el. Ha bármelyik előirányzatban van is nominálisan csökkenés, az csak a csökkenő gyerekszámnak köszönhető. Amit viszont hozzátett a kormány a támogatásokhoz, azok viszont munkához kötött támogatások, ezzel növelték duplájára a családtámogatásokat.

Szó esett a családi típusú adózásról (családi adókedvezmény), bölcsődefejlesztésről, a „Nők 40” programról is. A munkahelyvédelmi akcióval a sérülékeny társadalmi csoportoknak segít a kormány. A babakötvény és az ingyenes tankönyvellátás is szóba került.

Ugyanilyen az ingyenes gyermekétkezés, a gyed extra, ami lehetővé tette azt, hogy a munka és a család egyensúlyban előre lehessen lépni. Ez a családpolitika egyik sarokköve, hogy nem ítélkezik, nem mondja azt, hogy mi lenne a jó megoldás, nem egy olyan modellt vázol fel, ami egyedüli és üdvözítő, hanem azt gondolja, hogy mindenkit abban a döntésben kell támogatni, amit a saját családja a leginkább ideálisnak tart a körülményeihez mérten.

Bevezetésre került az első házasok kedvezménye és egy nagyon komoly otthonteremtési program is, a Csalási Otthonteremtései Kedvezmény (CSOK). A CSOK-ot közel 50 ezer család tudta igénybe venni, tehát a kormány 50 ezer családnak tudott otthont adni; 50 ezer családnak több, mint 126 milliárd forint az, ami támogatásként csak a CSOK-on keresztül kifizetésre került. Jövőre 236 milliárd forint lesz erre a célra a költségvetésben.

2018. január 1-jétől a jelzáloghitelekből elengedésre kerül 1-1 millió forintot azoknak, akik nagycsaláddá válnak. A harmadik, negyedik, ötödik, hatodik gyermek esetén 1-1 millió forinttal csökken az ingatlanfedezetű jelzáloghitelek mértéke.

A diákhitel is csökken, illetve gyermekvállalás esetén felfüggesztésre kerül. A diplomás gyed időtartama kétszeresére nő, ezzel is támogatják azt a gyermekvállalást, ami korábbi életkorban történik, akár az egyetemi évek során vagy közvetlenül a diplomaszerzést követően.

Elindul egy olyan, demográfiával és a családtámogatásokkal foglalkozó intézet, amely segíteni tudja a jó döntéshozatalt. Ez Kopp Mária és Skrabski Árpád öröksége nyomán róluk lesz elnevezve. 2018-at a családok évévé nyilvánította a kormány.

Minden egyes demográfiai mutató pozitív irányba változott az elmúlt években. 2016-ról megvannak a végleges adatok. Azt látjuk, hogy 2010-ről 2016-ra közel 1,5-szeresére emelkedett a házasságkötések száma. 2002-2010 között volt egy 23 százalékos csökkenés, utána fordult meg ez a trend, és azóta töretlen az emelkedés, és ezzel párhuzamosan csökken a válások száma. Az élve születések száma is nőtt. A halálozások száma csökkent. Természetes fogyás még mindig van, de 16 százalékkal csökkent.

A családbarát szemléletmód, a családbarát gondolkodás kell, hogy áthassa a mindennapjainkat. Legyen természetes, hogy mindig, mindenkor, az élet minden területén valóban családközpontúan gondolkodunk.

**A nemzetpolitika aktuális kérdései (2017. október 11.)**

Dr. Semjén Zsolt miniszterelnök-helyettes szerint a nemzetpolitika sarokköve az erős magyarság és erős anyaország, amely politikai, diplomáciai és gazdasági támogatást is képes nyújtani az elszakított nemzetrészeknek. Előadásában szólt az identitás megőrzéséhez nyújtott támogatásokról, a határon túli magyar területeken megvalósuló gazdaságfejlesztésről, a magyar állampolgárság megszerzésének lehetőségeiről és tapasztalatairól, valamint a külhoni magyar pártokkal való együttműködésről. A kormány paradigmaváltásának köszönhetően 2010 óta a tízszeresére nőtt a nemzetpolitikai célokra fordított támogatások összege, ma már nem kérdés, hogy a külhoni magyarság megmaradása érdekében az erkölcsi és politikai támogatás mellett gazdasági segítséget is kell adnunk – fogalmazott a miniszterelnök-helyettes. Semjén Zsolt fontos eredménynek nevezte, hogy a legfontosabb nemzetpolitikai célokban konszenzus van a magyar társadalomban és a parlamenti pártok között. A nemzetpolitikáért felelős tárca nélküli miniszter méltatta a területen működő civil szervezetek munkáját, kiemelve a sikeres *Határtalanul!* programban szerepet vállaló Rákóczi Szövetséget. Semjén Zsolt felhívta a Tanács tagjainak figyelmét, hogy a magyarországi munkaerőhiány enyhítésébe be lehet vonni a külhoni magyar cégeket, munkavállalókat.

A napirendi pont lezárásaként a Tanács egyhangú támogatással fogadta el az NGTT közös nemzetpolitikai nyilatkozatát (ld. Mellékletek).

**Szervezett népegészségügyi szűrések (2017. október 11.)**

Az ülés második felében *Szervezett népegészségügyi szűrések és védőnői szűrővizsgálatok* címmel dr. Szentes Tamás, országos tisztifőorvosi feladatokért felelős helyettes államtitkár tartott előadást. A cél a krónikus betegségek kialakulásának megelőzése, a megelőzésben pedig bizonyítottan hatásosak a szervezett szűrések, ezért a kórházak fejlesztése mellett fontos a népegészségügyi szolgáltatások bővítése, az intézményrendszer fejlesztése, és az alapellátás népegészségügyi típusú átalakítása. 2010 óta a háromszorosára nőtt a népegészségügyi szolgáltatások GDP-arányos támogatása, az intézkedéseknek köszönhetően többen vesznek részt a szűrővizsgálatokon, ugyanakkor a részvételi hajlandóság még mindig alacsony. A kormány ezért a szakmával konzultálva keresi a lakosság pozitív ösztönzésének módját a hatékony megelőzés érdekében. A szervezett emlőszűrés és méhnyakszűrés mellett hamarosan elindul országos kiterjesztésben a szervezett vastag- és végbélszűrés is, ami nagyságrendjét, társadalmi hatását és forrásigényét tekintve az egészségügy egyik jelentős fejlesztése. Szentes Tamás elmondta: a szűrővizsgálatok csak másodlagos megelőzést jelentenek, az elsődleges megelőzést a megfelelő életforma és a kockázati tényezők felismerése, mérséklése jelenti. A helyettes államtitkár arról tájékoztatta a Tanács tagjait, hogy hamarosan útjára indul 10+10 mobil szűrőegység, amely az ország 2041 településére fog eljutni. Az intézkedésnek köszönhetően helybe viszik a szűrővizsgálatokat, így azok a kistelepülésen élő emberek is részt vehetnek a szűréseken, akik korábban nem mentek el a lakóhelyüktől távolabbi helyszíneken tartott vizsgálatokra.

A napirendi ponthoz kapcsolódóan ismét nyilatkozat került elfogadásra (ld. Mellékletek).

**Konzultáció a minimálbérről, a bérminimumról és azok hatásairól (2017. december 7.)**

Cseresnyés Péter,a Nemzetgazdasági Minisztériummunkaerőpiacért és képzésért felelős államtitkára előadásában részletesen bemutatta a 2016-ban megkötött hatéves bérmegállapodás hatásait. Az államtitkár szerint a korábban példa nélküli megállapodás jelentős hatással volt a munkaerőpiacra. Örömmel állapította meg, hogy a komoly béremelést jelentő megállapodással kapcsolatos negatív előrejelzések nem váltak valóra. Mint mondta, minden területen jelentős volt a bruttó bérnövekedés, a legalacsonyabb bérszinteken pedig megindult egy jelentős „bérfelzárkózás”, amely a kis- és középvállalkozások terén is szembetűnő. Külön kiemelte, hogy a béremelés a fizikai dolgozók körében volt a legjelentősebb. Az államtitkár adatokkal cáfolta azokat a vélekedéseket, miszerint a pozitív trendek ellenére bizonyos térségek leszakadtak volna, hiszen a keresetek éppen az Észak-Alföldön és Észak-Magyarországon emelkedtek a legnagyobb mértékben. Az államtitkár szerint ma már ott tartunk, hogy komoly béremelési kényszer van a munkaadókon, ha meg akarják tartani a dolgozóikat, így a munkaadóknak elemi érdekük, hogy versenyképes bért biztosítsanak a munkavállalóknak. Az oldalak konkrét felvetéseire válaszolva Cseresnyés Péter a hatékonyság növelését, valamint a technikai és technológiai fejlődés elősegítését nevezte fontos célnak. Ennek érdekében folyamatosan szükség van a szakképzés finomhangolására, az abban résztvevőket pedig minél szélesebb kompetenciákkal kell ellátni.

Az állam szerepvállalása a foglalkoztatásban és a közszféra bérhelyzetének alakulásában a 2018. évi költségvetés tükrében, kitekintéssel 2020-ig (2017. december 7.)

Dr. Adorján Richárd az állam foglalkoztatásban betöltött szerepvállalásáról és a közszféra bérhelyzetének alakulásáról tartott előadást. Az NGM költségvetésért felelős helyettes államtitkára bemutatta, hogy a különböző életpálya-modelleknek köszönhetően a közszférában is jelentős keresetnövekedés valósult meg, ahol külön kiemelte az egészségügyi és a szociális ágazatot. Elmondta: a kormány célja, hogy az életpálya-modellek bevezetése után a közszféra egyetlen dolgozója se keressen kevesebbet, mint korábban, éppen ezért a bérkompenzáció a rendszer része marad. Felvetésekre reagálva a helyettes államtitkár fontosnak nevezte, hogy a különböző problémákat ez az egyeztető fórum is kellőképpen ismerje, megvitathassa, melyekre a kormány igyekszik mielőbb hatékony választ adni. Ugyanakkor rámutatott: csak a költségvetési egyensúly veszélyeztetése nélkül van lehetőség az egyes kormányzati döntések megvalósítására, egyúttal különös figyelemmel kell lenni a közszféra működésének nem piaci alapú sajátosságaira is.

# IV. Az NGTT tagjainak, illetve az NGTT által delegált tagok részvétele más bizottságok, testületek munkájában

Bár az NGTT plenáris üléseken végzi a munkáját, szakértői, delegáltjai 2016-ban is számos bizottság és testület munkájában vettek részt, ezáltal biztosítva az egyes oldalak véleményének és érdekeinek képviseletét a legkülönbözőbb szakmai, szakmapolitikai fórumokon.

Az NGTT az alábbi bizottságokban, testületekben volt jelen delegált képviselők által   
2017-ben:

* Emberi Erőforrás Fejlesztési Operatív Program Monitoring Bizottság
* Európai Szociális Alap Bizottság
* Gazdaságfejlesztési és Innovációs Monitoring Bizottság
* Integrált Közlekedésfejlesztési Operatív Program Monitoring Bizottság
* Integrált Közlekedésfejlesztési Operatív Program Monitoring Bizottság
* Környezet és Energiahatékonysági Operatív Program Monitoring Bizottság
* Legyen jobb a gyermekeknek! Nemzeti Stratégia Értékelő Bizottság
* Megyei Fejlesztési és Képzési Bizottságok
* Munkahelyi Biztonsági és Egészségvédelmi Tanácsadó Bizottság
* Munkavállalók Szabad Mozgásával Foglalkozó Tanácsadó Bizottság
* Nemzeti Fenntartható Fejlődési Tanács
* Nyugdíjbiztosítási Ellenőrző Testület
* Országos Köznevelési Tanács
* Országos Statisztikai Tanács
* Roma Koordinációs Tanács
* Szakképzési Tanácsadó Bizottság
* Szociális Biztonsági Rendszerek Koordinációjával Foglalkozó Tanácsadó Bizottság
* Terület- és Településfejlesztés Operatív Program Monitoring Bizottság
* Versenyképes Közép-Magyarország Operatív Program Monitoring Bizottság

# V. Az NGTT és a nyilvánosság

V. 1. Az NGTT honlapja

Az NGTT honlapja (www.ngtt.hu) 2012. november óta biztosítja a széleskörű nyilvánosságot és megjelenési lehetőséget a Tanács számára.

Az oldalelnökök kérése alapján a Titkárság 2017 első félévében elvégezte a honlap teljes körű megújítását.

A weboldal a széles tájékoztatás jegyében magyar és angol nyelvű tartalmakkal is rendelkezik.

A weboldal főoldalán az NGTT-vel kapcsolatos legfrissebb információk találhatók meg. A honlap többek között tájékoztatást nyújt az NGTT tagjairól, tisztségviselőiről, a Tanács naprakész munkájáról, valamint elérhetőek az NGTT-vel kapcsolatos főbb dokumentumok (pl.: törvényszövegek, Szervezeti és Működési Szabályzat, összefoglaló a plenáris ülésekről).

V. 2. Az NGTT kapcsolata a közvéleménnyel

Az NGTT számára a társadalommal való kapcsolattartás fontos eszköze a szervezet honlapja. Itt az egyes ülésekről készült tájékoztatókon túl megtalálható a testület közvetlen elérhetősége, ezzel is segítve a társadalom és az NGTT közötti kapcsolatfelvételt. A kapcsolatfelvétel elősegítése érdekében a honlapon feltüntetésre kerültek az NGTT Titkárságának elérhetőségei. A közvetlen kommunikációt a Tanács Titkársága számára létrehozott ngtt@emmi.gov.hu e-mail cím biztosítja.

Az egyes ülésekről készült tájékoztatók közzététele pedig nemcsak átláthatóvá teszi a szervezet működését, hanem egyúttal megkönnyíti a társadalmi párbeszédet is.

Az NGTT üléseiről az írott sajtó is beszámol. Tekintettel arra, hogy az NGTT Szervezeti és Működési Szabályzata szerint a Tanács plenáris ülései sajtónyilvánosak, a különböző sajtóorgánumok újságírói és tudósítói részt vehetnek a tárgyalásokon és tudósíthatnak a Tanács tevékenységéről.

# VI. Nemzetközi kapcsolatok

VI. 1. Az NGTT és az Európai Gazdasági és Szociális Bizottság kapcsolata

Az Európai Gazdasági és Szociális Bizottság (a továbbiakban EGSZB) az Európai Unió konzultatív szerve, mely 1957-es alapítása óta szakértői tanácsokkal látja el a főbb uniós intézményeket. Egyik legfontosabb feladata, hogy közvetítsen az európai intézmények és a civil társadalom között. Ezért mind az EU tagállamaiban, mind pedig a világ más országaiban párbeszédet folytat a társadalmi szervezetekkel. Az EGSZB véleménye eljut az Európai Tanácshoz, az Európai Bizottsághoz és az Európai Parlamenthez, ezáltal kulcsszerepet játszva az EU döntéshozó mechanizmusában.

Az EGSZB 350 tagja három csoportban (Munkaadók Csoportja, Munkavállalók Csoportja, Egyéb Érdekcsoportok) végzi a munkáját, és gazdasági, szociális illetve kulturális területeken tevékenykedik az egyes tagállamokban. Ezáltal teremtenek kapcsolatot az EGSZB tagjai az EU intézményei és a tagállamokban működő civil társadalmi szervezetek között.

2015-ben került sor az EGSZB tagjainak megválasztására a 2015-2020-as időszakra. A magyar tagok jelölésére az NGTT volt jogosult, a tagjelöléssel kapcsolatos koordinációs feladatokat a Tanács Titkársága látta el. Az EGSZB igyekszik elősegíteni, hogy az Európai Unióban kialakuljon a nemzeti gazdasági és társadalmi tanácsok hálózata.

2017. június 22-23-án az NGTT soros elnöke, Szücs Attila részt vett az Európai Unió nemzeti és gazdasági tanácsai elnökeinek és főtitkárainak éves találkozóján Máltán, ahol a következő főbb javaslatok kerültek elfogadásra:

1. A tisztességes, befogadó és hatékony munkaerőpiac kiemelkedő fontosságú az EU munkavállalóinak mobilitási tükrében, melyet teljes körű, integrált szabályozási szemlélettel lehet megtartani.
2. Az európai keretszabályozásnak elő kell mozdítania, és biztosítania kell a munkavállalók mobilitását a szélesebb és igazságosabb munkaerőpiac biztosítása érdekében, amely a versenyképesség elősegítése mellett reagál a keresleti és kínálati szempontokra is.
3. Az igazságos versenyt biztosítani kell az egységes piacon úgy, hogy közben a munkavállalók között ne legyen hátrányos megkülönböztetés, és biztosítottak legyenek az egyenlő feltételek a vállalkozások között.
4. A munkavállalók és munkáltatók közötti megfelelő és tisztességes jogok és kötelezettségek nélkülözhetetlen elemei az erős munkaerőpiacnak.
5. Fel kell hívni az EU figyelmét arra, hogy jobban vegye figyelembe a szociális és környezeti dimenziókat a szociális és területi kohézió megerősítése érdekében, amely a sikeres környezeti és digitális átállás előfeltétele.
6. Fel kell ismerni azokat a kis-és középvállalkozásokat érintő körülményeket, amelyek elősegítik olyan célzott intézkedések bevezetését, amelyek kihasználják az e vállalkozásokban rejlő lehetőségeket a növekedés, a foglakoztatás és az egységes piac fejlődése szempontjából.
7. Olyan szociális beruházások ösztönzése, amelyek növelik a munka és magánélet összeegyeztethetőségét azzal, hogy egyenlő feltételekkel teszik elérhetővé a munkaerőpiacot.
8. Szükség van olyan intézkedések bevezetésére, amelyek elősegítik a nők és az egyedülálló szülők elhelyezkedését a munkaerőpiacon.
9. A humán erőforrásba való befektetés az oktatáson, képzésen és élethosszig tartó tanuláson keresztül, amely a hatékony készségfelismerésen alapul, elengedhetetlen a jól működő munkaerőpiachoz és a gazdasági és szociális jóléthez, továbbá olyan kapcsolódó kezdeményezésekhez vezet, mint az „Upskilling Pathways/Képességmegújító Utak” program.
10. A konszenzuskeresésre épülő szociális és civil párbeszéd az alapja az olyan szabályozások megtervezésének és végrehajtásának, amelyek pozitívan hozzájárulnak a munkavállalók védelméhez és a vállalkozások versenyképességéhez.

**VI. 2. Tagság a Gazdasági és Szociális Tanácsok és Hasonló Intézmények Nemzetközi** Szövetsége (AICESIS) szervezetben

A brüsszeli székhelyű *Association Internationale des Conseils Economiques et Sociaux et Institutions Similaires* (továbbiakban: AICESIS) nemzetközi szervezetet 1999-ben alapították. Jelenleg 71 országból vannak tagjai, ez a szám folyamatosan bővül. Az AICESIS tiszteletben tartja tagjainak függetlenségét, célja pedig a tagok közötti párbeszéd, a véleménycsere és jó gyakorlatok megosztásának elősegítse. A szervezet fontosnak tartja a gazdasági és szociális tanácsok működését és kormányzásban való részvételét a modern társadalmakban. A Nemzeti Gazdasági és Társadalmi Tanács 2011-ben lett tagja az AICESIS-nek.

# VII. Az NGTT működésének technikai feltételei, valamint a Tanács mellett működő Titkárság

A Tanács munkáját Titkárság segíti, mely az Emberi Erőforrások Minisztériuma Egyházi, Nemzetiségi és Civil Társadalmi Kapcsolatokért Felelős Államtitkárságának szervezeti keretein belül működik, a Civil Kapcsolatok és Társadalmi Konzultáció Főosztályán.

A Titkárság szervező, valamint koordinációs feladatokat végző szervezeti egység, mely ellátja a Tanács működésével összefüggő adminisztratív és információs feladatokat, biztosítja a Tanács működésének infrastrukturális feltételeit, a Tanács elnökével történt egyeztetés szerint koordinálja, szervezi a Tanács szakmai munkacsoportjainak munkáját, továbbá működteti a Tanács honlapját.

A Titkárság személyi és tárgyi feltételeiről a társadalmi és civil kapcsolatok fejlesztéséért felelős miniszter gondoskodik.

# *Mellékletek*

# számú melléklet: Nemzetpolitikai nyilatkozat

**„Közös felelősségünk: a magyar nemzet jövője”**

A***z NGTT 2017. október 11-én, a nemzetpolitika tárgyában megtartott plenáris ülésén elfogadott nyilatkozata***

Preambulum

***Mi, mint a Nemzeti Gazdasági és Társadalmi Tanácsban (továbbiakban: Tanács) képviselettel rendelkező szervezetek, intézmények és egyházak képviselői,******kinyilvánítjuk, hogy felelősséget érzünk a magyar nemzet jövőjének alakításáért. A nemzet fogalmába beleértjük a közjogi nemzet tagjait, így a magyarországi kisebbségeket, továbbá a magukat a magyarsághoz tartozónak érző vagy valló, az anyaországgal közjogi kapcsolatban nem álló nemzettársainkat is. A Tanácsot alkotó tagszervezetek hivatalos képviselőjeként megerősítjük, hogy ebben a testületben végzett tevékenységünkkel is a nemzeti ügyekben való konszenzusra törekszünk. Eltérő szakterületeket, hagyományokat, sőt sok szempontból eltérő értékrendet képviselünk is, különbségeinknél mégis sokkal fontosabb számunkra népünkért vállalt felelősségünk***, ***mert közös kincsünk: Magyarország!***

*Megállapítjuk, hogy szükségszerű erősíteni az elindult pozitív folyamatokat hazánk életében. Azt a célt kell követnünk, hogy minél jobb és magasabb életminőséget biztosító munkahelyek jöhessenek létre, elfogadható életszínvonalat biztosító bérekkel, lehetővé téve a növekvő népességszámot, valamint azt, hogy társadalmi és gazdasági erőforrásainkat minél hatékonyabban kamatoztassuk a világ élvonalába tartozó technológiáknak, a szaktudásra épülő ágazatoknak köszönhetően, és ezzel kerüljünk térségünk, és akár Európa élvonalába is. Ennek elősegítése érdekében az alábbi nyilatkozatot fogadjuk el:*

1. ***Erősíteni kell a pozitív változásokat társadalmi folyamatainkban.*** A magyar társadalomnak képessé kell válni arra, hogy a gazdaság további fejlődéséhez szükséges *munkaerő-utánpótlást saját nemzeti forrásainkból* biztosítsuk. A következő években el kell érni, hogy ne csak lassuljon az ország népességének fogyása, hanem az *élve születések* emelkedő tendenciájának, a *várható életkor* meghosszabbodásának és a külföldi munkaerőpiacról *hazatérő honfitársainknak* köszönhetően a nemzettársaink száma növekedésnek induljon. El kell érni, hogy az *oktatás korszerűsítése* és a szociális különbségeket csökkentő, szociális mobilitást ösztönző *társadalmi felzárkóztatás* eredményeként, érzékelhető mértékben növekedjen a versenyszféra rendelkezésére álló, képzett, fiatal munkaerő aránya a teljes lakosságon belül. A szociális ellátórendszerek fejlesztése mellett tovább kell erősíteni a családok összetartó erejét, mert a társadalom jóléte és a családok helyzete egymástól elválaszthatatlan. A családoknak a nemzetgazdasági célkitűzésekkel összhangban való segítése, támogatása, helyzetbe hozása -- szükség esetén megmentése -- elsőrendű érdek és feladat. A Tanács bátorítja a Kormányt a további pozitív családpolitikai intézkedések előkészítésére és bevezetésére.

2. ***Erősíteni kell a pozitív változásokat a magyar gazdaságban.*** A magyar gazdaság szerkezetében meghatározóvá kell válnia *a világ élvonalába tartozó technológiáknak*, a szaktudásra épülő, magas hozzáadott értéket termelő ágazatoknak és az *elfogadható életszínvonalat biztosító béreknek*. Ennek során szem előtt tartandó szempont a gazdasági patriotizmus, tehát az, hogy egyre nagyobb mértékben saját, *magyar tulajdonban* lévő, szűkebb régiónk gazdaságában meghatározóvá váló cégeink nemzetközi kapcsolatrendszere által kapcsolódjunk be a világgazdaságba. A nemzet jövőjének gazdasági megalapozása akkor biztosított, ha egyre több magyar nagy-, közepes- és kisvállalkozás válik saját szakmai területén jelentős tényezővé a Kárpát-medencében. A Tanács üdvözli a Kormány határon túli gazdaságfejlesztési törekvéseit, és felhívja a hazai gazdasági élet szereplőinek figyelmét a Kárpát-medence, mint egységes gazdasági tér fontosságára. A Magyar Államnak a jövőben elsősorban olyan hazai vállalkozásokat érdemes támogatni, amelyek a munkahelyteremtés mellett a gazdaság jelenlegi szerkezetének megújítását segítik elő.

3. ***Erősíteni kell a magyar társadalom kohézióját.*** Eljött az ideje a tervszerű *konszenzusépítésnek*, a gondolati és szólásszabadság keretei között is nagyjából mindenki által elfogadott, közös célok, közös ügyek, *közös nevezők száma* növelésének. Váljanak egyre inkább minden társadalmi réteg számára egyaránt hozzáférhetővé a *magyar kultúra értékei*, és gyökerezzen meg közös értékként a *magyarság hagyományos belső kulturális sokszínűségének*, pluralizmusának tudomásul vétele és tisztelete. Legyen ez *nemzeti büszkeségünk* közös forrása. Váljon társadalmunk minél szélesebb rétegeinek közös céljává az összefogás jólétünk, biztonságunk, teljesítőképességünk és identitásunk hosszú távú fenntarthatóságáért.

4. ***Erősíteni kell az elszakított nemzetrészeinkkel való összetartozást.*** A Tanács tagszervezetei nagyra értékelik a Kormány eddigi erőfeszítéseit a nemzetpolitika területén, és kifejezetten támogatják az eredmények erősítését szolgálni kívánó további kormányzati programokat. A Trianoni diktátum 100. évfordulójának közeledtével kívánatosnak tarjuk elérni, hogy a Kárpát-medencei magyarság és a diaszpóra ügyében a társadalom minden egyes rétege azonosulni tudjon a nyelvüket és kultúrájukat megőrizni akaró, határainkon kívül élő nemzettársaink erőfeszítéseivel. Olyan kapcsolatot kell kialakítani a *határon túli* magyar közösségekkel, hogy egyes szomszédjaink részéről jelentkező, erőszakos asszimiláció ellenére is minden rétegük kimutathatóan megőrizze és a fiatal nemzedékek számára átörökítse magyar nemzeti kötődését.

5. ***Elítéljük a nemrég elfogadott ukrán oktatási törvény módosítását,*** *mely a kárpátaljai magyar nyelvű oktatást ellehetetleníti. Támogatjuk a Kormány gazdasági, diplomáciai és politikai nyomásgyakorlását, amely arra irányul, hogy a kárpátaljai magyar kisebbség jogai helyreállításra kerüljenek.*

**A Tanács tagszervezetei ezt várják a közélettől, a politikai, gazdasági, és kulturális élet szereplőitől. Mindannyian saját tevékenységi körükben, mind testületileg felajánlják közreműködésüket ezeknek a céloknak a megvalósításában. A Tanács mint testület kötelezettséget vállal arra, hogy a törvények által ráruházott felelősségek és kötelezettségek alapján a nyilatkozatban foglaltak érvényre juttatását tekinti jövőbeni munkájának mércéjeként.**

# számú melléklet: Egészségügyi nyilatkozat

**„Közös felelősségünk: a magyar állampolgárok egészsége”**

A ***Nemzeti Gazdasági és Társadalmi Tanács 2017. december 7-én tartott plenáris ülésén a szervezett népegészségügyi szűrések tárgyában az alábbi nyilatkozatot fogadta el:***

Magyarországon a rosszindulatú daganatos megbetegedések okozta korai halálozás kiemelt népegészségügyi és egészségpolitikai probléma. Évente egy közepes lakosságszámú magyarországi városnak megfelelő népesség, azaz csaknem 33 ezer ember veszíti el életét a nem megfelelő időben felismert daganatos betegségek miatt. A 2003 és 2015 közötti időszakban több mint 11%-kal növekedett a rosszindulatú daganatos megbetegedések száma hazánkban.

A rosszindulatú daganatos betegség okozta korai halálozás csökkentésének hatékony módja a szűrés. Az alkalomszerű, ún. opportunisztikus szűréseknél jóval hatékonyabbak a szervezett szűrések, melyeken a megbetegedés szempontjából leginkább érintett populáció megjelenése valószínűsíthető. Az életkor alapján veszélyeztetettnek minősülő céllakosság minél nagyobb számú bevonására Magyarországon három területen – emlőszűrés, méhnyak-szűrővizsgálat, vastag- és végbél-szűrővizsgálat – kiépült a szervezett, célzott népegészségügyi szűrővizsgálati rendszer.

**A szervezett, célzott népegészségügyi szűrővizsgálati rendszer hosszú távú célja a jelenlegi veszélyes tendenciák megfordítása, vagyis az, hogy megállítsa, majd mérsékelje a rosszindulatú daganatos betegségek okozta korai halálozás mértékét.** A szűrésekhez való egyenlő esélyű hozzáférés kiemelten fontos szempont a szűrésszervezés során, melynek egyik eleme a területi egyenlőtlenségek kiküszöbölése. Ezt a célt szolgálja a Nemzeti Népegészségügyi Stratégiához kapcsolódó egészségügyi ágazati szakpolitikai program 2017. és 2018. évre vonatkozó konkrét intézkedése (1234/2017. (IV. 28.) Korm. határozat), a „Helybe visszük a szűrővizsgálatokat” program, amelynek keretében 20 db hazai gyártású szűrőbusz beszerzésére kerül sor, ezekből 10 db szűrőbusz modern mammográffal is felszerelt lesz.

**A Nemzeti Gazdasági és Társadalmi Tanács teljes támogatásával kiáll a szűrővizsgálatok jelentősége mellett, és egyrészt határozottan bátorítja a legnagyobb rizikófaktorú népességcsoportok rendszeres megjelenését a szűrővizsgálatokon, másrészt támogatja az egészségügyi kormányzat illetékeseit abban, hogy minden rendelkezésükre álló eszközzel szólítsák meg a rizikócsoportokba tartozó állampolgárokat. A Tanács továbbá kötelezettséget vállal arra is, hogy alkotó tagszervezetei a belső kommunikációjukban hangsúlyt helyezzenek a szervezett népegészségügyi szűrések minél szélesebb körű megvalósítására.**

# számú melléklet: az NGTT tagjai

A Nemzeti Gazdasági és Társadalmi Tanács tagjai 2017-ben:

|  |  |
| --- | --- |
| **A Nemzeti Gazdasági és Társadalmi Tanács tagjai** | |
| **Név** | **Képviselt szervezet** |
| Gazdaság Képviselői Oldal | |
| Dr. Antalffy Gábor | Kereskedők és Vendéglátók Országos Érdekképviseleti Szövetsége |
| Bere Károly | Agrár Munkaadói Szövetség |
| Dávid Ferenc | Vállalkozók és Munkáltatók Országos Szövetsége |
| Győrffy Balázs | Nemzeti Agrárgazdasági Kamara |
| Nagy Tamás | Mezőgazdasági Szövetkezők és Termelők Országos Szövetsége |
| Németh László | Ipartestületek Országos Szövetsége |
| Dr. Parragh László | Magyar Kereskedelmi és Iparkamara |
| Bánhidi Nagy Attila | Stratégiai és Közszolgáltató Társaságok Országos Szövetsége |
| Neubauer Katalin | Magyar Nemzeti Kereskedelmi Szövetség |
| Dr. Vadász György | Magyar Iparszövetség |
| Dr. Futó Péter | Munkaadók és Gyáriparosok Országos Szövetsége |
| Dr. Zs. Szőke Zoltán | Általános Fogyasztási Szövetkezetek és Kereskedelmi Társaságok Országos Szövetsége |
| Munkavállalói Oldal | |
| Doszpolyné Dr. Mészáros Melinda | Független Szakszervezetek Demokratikus Ligája |
| Dr. Kuti László | Értelmiségi Szakszervezeti Tömörülés |
| Palkovics Imre | Munkástanácsok Országos Szövetsége |
| Kordás László | Magyar Szakszervezeti Szövetség |
| Dr. Cser Ágnes | Hetedik Szövetség |
| Földiák András | Szakszervezetek Együttműködési Fóruma |
| Civil Oldal | |
| Ditzendy Károly Arisztid | NEA Tanács |
| Gyenes Ádám | NEA Tanács |
| Martényi Árpád | NEA Tanács |
| Dr. Kecskés András | NEA Tanács |
| Dr. Szendrei Róbert | NEA Tanács |
| Tudomány Képviselői Oldal | |
| Dr. Dávid László | Magyar Tudományos Akadémia |
| Dr. Lovász László | Magyar Tudományos Akadémia |
| Dr. Palócz Éva | Magyar Közgazdasági Társaság |
| Dr. Bódis József | Magyar Rektori Konferencia |
| Dr. Fazekas Károly | Magyar Tudományos Akadémia |
| Dr. Rudas Tamás | Magyar Tudományos Akadémia |
| Dr. Báger Gusztáv | Magyar Közgazdasági Társaság |
| Dr. Heidrich Balázs | Magyar Rektori Konferencia |
| Művészeti Oldal | |
| Vashegyi György/Fekete György | Magyar Művészeti Akadémia |
| Kiss János | Magyar Művészeti Akadémia |
| Dr. Kucsera Tamás Gergely | Magyar Művészeti Akadémia |
| Pásztor Péter | Magyar Művészeti Akadémia |
| Egyházi Oldal | |
| Dr. Beran Ferenc | Magyar Katolikus Egyház |
| Dr. Joób Máté | Magyarországi Evangélikus Egyház |
| Paszternák Tamás | Magyarországi Zsidó Hitközségek Szövetsége |
| Szücs Attila | Magyarországi Református Egyház |

# számú melléklet: az NGTT soros elnökei

A Nemzeti Gazdasági és Társadalmi Tanács soros elnökeinek névjegyzéke:

|  |  |  |
| --- | --- | --- |
| **A Nemzeti Gazdasági és Társadalmi Tanács soros elnökeinek listája a 2017. évben** | | |
| **Soros elnökségi időszak** | **Képviselt oldal** | **Név** |
| **2016.12.16.-2017.06.16.** | Művészeti Oldal | Kucsera Tamás Gergely |
| **2017.06.17.-2017.12.16.** | Egyházi Oldal | Szücs Attila |
| **2017.12.17.-2018.06.16.** | Gazdaság Képviselői Oldal | Dr. Parragh László |

# számú melléklet: Oldalelnöki Ülések

|  |  |  |
| --- | --- | --- |
| 1. **Időpont** | **Helyszín** | **Téma** |
| **2017. január 25.** | Emberi Erőforrások Minisztériuma | 2017. februári plenáris ülés előkészítése. |
| **2017. május 17.** | Emberi Erőforrások Minisztériuma | 2017. júniusi plenáris ülés előkészítése. |
| **2017. szeptember 11.** | Emberi Erőforrások Minisztériuma | 2017. októberi plenáris ülés előkészítése |
| **2017. november 8.** | Emberi Erőforrások Minisztériuma | 2017. decemberi plenáris ülés előkészítése |
| 2018. évi munkaterv elfogadása |